b'\n_START_ARTICLE_\nVanha Maestro\n_START_PARAGRAPH_\nVanha Maestro oli Helsingiss\xc3\xa4, osoitteessa Fredrikinkatu 51\xe2\x80\x9353, Rakennusmestarien talossa sijainnut tanssiravintola, jota on kutsuttu alallaan Helsingin legendaarisimmaksi, kansainv\xc3\xa4lisestikin tunnetuksi, tanssipaikaksi. Kaupunkislangissa ravintolaa kutsuttiin joskus my\xc3\xb6s nimell\xc3\xa4 Fredan Valinta, mik\xc3\xa4 viittasi sen maineeseen niin sanottuna iskupaikkana.\n_START_SECTION_\nHistoria\n_START_PARAGRAPH_\nRakennusmestarien s\xc3\xa4\xc3\xa4ti\xc3\xb6n omistaman Rakennusmestarien talon juhlasalissa j\xc3\xa4rjestettiin tanssitilaisuuksia vuodesta 1967 alkaen. Vanha Maestro -nimen paikka sai 1970-luvun alussa._NEWLINE_Maestron kanta-asiakkaiden perustama klubi julkaisi omakustanteisen kirjan ravintolan historiasta vuonna 2001. Vanhan Maestron toiminta perinteisen\xc3\xa4 tanssiravintolana lopetettiin 3. toukokuuta 2003 asiakasm\xc3\xa4\xc3\xa4rien tasaisesti v\xc3\xa4hennytty\xc3\xa4 sen historian viimeisen vuosikymmenen kuluessa. Huippuaikoina Vanhan Maestron naistentansseissa saattoi k\xc3\xa4yd\xc3\xa4 1\xc2\xa0500 asiakasta yhden illan aikana, kun taas loppuaikoina esimerkiksi vappuaatto houkutteli paikalle 700 asiakasta, tavallisten iltojen ollessa hiljaisempia._NEWLINE_Sedu Koskinen avasi Fredrikinkatu 51:ss\xc3\xa4 uuden Studio 51 -nimisen ravintolan vuonna 2004. Koskisen johdolla toimintaa jatkettiin vanhan Maestron tiloissa uudistettuna tanssiravintolana 1. lokakuuta 2008 alkaen nimell\xc3\xa4 Freda 51.'